text: Revyen i Sønderborg kan få mere hæder
  05 august 2016 kl. 07.07
  Sønderborg Sommer Revy kan de næste uger opnå hæder ved ikke færre end to kåringer af årets bedste revy-numre.
  Revyholdet i Sønderborg Sommer Revy har knapt fået armene ned efter de to flotte nomineringer til Revyernes
  Revy, hvor  revyen blev nomineret som ‘Årets Revy’ og Thomas Pakula er nomineret som ‘Årets Revykomponist’.
  Og nu følger TV Charlie op med en flot nominering som ‘Bedste Revy 2016’.
  Sønderborg Sommer Revy var iøvrigt også nomineret som ‘Bedste Revy’ hos TV Charlie sidste år og også som ‘Årets Revy’ ved Revyernes Revy sidste år.
  Revyen fik dog ingen af priserne, men nu er den altså i spil igen ved begge disse kåringer.
  Revyernes Revy er et velgørenhedsshow, der foregår i Cirkusrevyens Telt på Bakken den 14. august
  TV Charlies RevyGalla optages til TV søndag den 28. august i Cirkusbygningen i København. Showet sendes senere på TV Charlie.
  Ved begge lejligheder skal revyen medvirke på scenen, og begge steder præsenterer de det meget roste nummer ‘Det Støjer Stadigt’, hvor hele holdet parodierer Inger Støjberg.
  